Бозор Сафаралиев

Бозор Сафаралиев (зод. 5 феврали 1956, ноҳияи Ёвон) — омӯзгор, доктори илмҳои педагогика (1998), профессор, узви вобастаи Академияи илмҳои табиии Русия (2012), академики Ассотсиатсияи байналмилалии олимон, муаллимон ва мутахассисони Академияи илмҳои табиии Русия (2020).

 Зиндагинома 
Бозор Сафаралиев 5 феврали соли 1956 дар ноҳияи Ёвони Тоҷикистон таваллуд шудааст. Соли 1973 мактаби миёнаи № 1 ба номи М. Горкии ҳамин ноҳия ва соли 1977 Коллеҷи ҷумҳуриявии фарҳангӣ ва маърифатиро хатм кардааст.

 Корнома 
Пас аз хатми донишгоҳ дар қасри фарҳанги ҷамоати деҳоти Озодии ноҳияи Ёвон ба ҳайси роҳбари бадеӣ кор кардааст.

Соли 1978 ба Донишкадаи давлатии фарҳанги Маскав дохил шуда, аз соли 1982 то 1986 чун омӯзгор дар кафедраи корҳои фарҳангӣ ва маърифатии Донишкадаи давлатии санъати Тоҷикистон ба номи М. Турсунзода кор кардааст.

Соли 1986 ба аспирантураи Донишкадаи давлатии фарҳанги Маскав дохил шуда соли 1991 рисолаи номзадии худро дар мавзӯи «Ташаккул ва рушди низоми фаъолияти фарҳангӣ ва маърифатӣ дар Тоҷикистон (1924—1941)» таҳти роҳбарии доктори илмҳои техникӣ, профессор Г. Я. Никитина ҳимоя намуд.

Соли 1990 ба вазифаи сардори Раёсати муассисаҳои фарҳангӣ ва маърифатии Вазорати фарҳанги Ҷумҳурии Тоҷикистон таъин мегардад.

Соли 1993 барои таҳсил ба докторантураи Донишгоҳи давлатии фарҳанг ва санъати Маскав меравад. Рисолаи доктории худро дар мавзӯи «Рушди фарҳанги маънавии халқи тоҷик: ҷанбаи иҷтимоию фарҳангӣ (нимаи дуюми асри 19 — ибтидои асри 20)» таҳти роҳбарии доктори илмҳои техникӣ, профессор Ю. А. Стрелтсов моҳи январи соли 1998 ҳимоя мекунад.

Соли 1998 директори Пажӯҳишгоҳи илмӣ-тадқиқотии фарҳанг ва иттилооти Вазорати фарҳанги Ҷумҳурии Тоҷикистон таъин мешавад.

Солҳои 2004—2005 ҳамчун профессори кафедраи фаъолиятҳои иҷтимоию фарҳангии Донишкадаи шарқии иқтисодиёт, фанҳои гуманитарӣ, менеҷмент ва ҳуқуқ дар шаҳри Уфаи Россия кор кардааст.

Солҳои 2005—2010 ва аз соли 2015 то 2019 роҳбари шӯъбаи байналмилалии Академияи давлатии фарҳанг ва санъати Челябинск буд. Ҳамчун сарвари шӯъбаи байналмилалӣ дар таҳия ва имзои созишномаҳои дуҷониба бо донишгоҳҳо ва ташкилотҳои хориҷӣ (Тоҷикистон, Узбекистон, Украина, Беларус, Қазоқистон, Германия, Финляндия, Франсия, Чехия ва ғайра) фаъолона иштирок кардааст. Аз соли 2005 — профессори кафедраи фаъолиятҳои иҷтимоӣ ва фарҳангии Академияи мазкур буд.

 Таълифот 
Бозор Сафаралиев 9 монография, 3 дастури таълимӣ, зиёда аз 80 мақолаҳои илмӣ ва 25 нашрияи таълимӣ таҳия ва нашр кардааст. Таҳти роҳбарии ӯ 3 рисолаи номзадӣ дифоъ карда шуданд.

 Ҷоизаҳо 
 1999 — Аълочии фарҳанги Тоҷикистон
 2004 — сипосномаи Вазорати маориф ва илми Федератсияи Россия барои кори пурсамар оид ба таҳияи номгӯи самтҳои таҳсилоти олӣ дар соҳаи ҳунарҳои мардумӣ, фаъолиятҳои иҷтимоию фарҳангӣ ва захираҳои иттилоотӣ.

 Эзоҳ